|  |  |
| --- | --- |
| Møde den: 07. september 2015  Det Odontologiske Studienævn  Til stede medlemmer: Eva Karring, Jes Halfdan Nielsen, Helle Tolboe, Irene Dige, Dorte Krogh Pedersen, Anne Juul Olsen, Majbritt Halkjær, Louisa Hornstrup.  Desuden deltog: Timeplanlægger Gugge Smedegaard og studievejlederne Emilie Schmidt og Kasper Nedergaard.  Afbud fra: Lise Lotte Steentoft  Referat: Gugge Smedegaard | **Referat** |

Dagsorden:

1. Valg af stedfortræder
2. Forslag om nyt progressionskrav på 6. semester
3. Status på sommerens eksaminer
4. Personsag
5. Ændring af eksamensform
6. Undervisningsevaluering E14
7. Eventuelt

**Ad pkt. 1** Valg af stedfortræder

Stedfortræder for studienævnsformanden Hane Hintzes udtræder af studienævnet. Som følge heraf indtræder 1. suppleant Helle Tolboe som medlem af studienævnet.

Studienævnet udpegede Irene Dige som næstformand for studienævnsformanden.

**Ad pkt. 2** Forslag om nyt progressionskrav på 6. semester

Fremdriftsreformen er nu implementeret og driften er i gang for alle studerende fra 01. september 2015. I den forbindelse har det vist sig, at studienævnet, i revisionsarbejdet sidste forår, ikke har taget højde for følgende:

En studerende, der ikke må deltage i klinisk undervisning på 5. og 6. semester pga. af, at vedkommende ikke opfylder progressionskravet mellem 4. og 5. semester, vil fra foråret blive tilmeldt ”Bachelorprojektet”.

Idet Bachelorprojektet er baseret på viden omkring klinisk arbejde, er det en fejl, at der ikke ligger et progressionskrav, der siger at Kliniske Fag FK5 skal være bestået, for at man kan blive tilmeldt Bachelorprojektet.

Det var derfor fremsat for studienævnet, at der indføres et progressionskrav, som skitseret ovenfor, med omgående virkning.

Studienævnet besluttede, at der fremover skal Kliniske Fag FK5 været bestået, for at studerende kan tilmeldes bachelorprojektet på 6. semester.

**Ad pkt. 3** Status på sommerens eksaminer

Med udgangspunkt i fremsendte oversigt over de fag, der havde særligt høje dumpeprocenter, drøftede studienævnet problemet. Det blev nævnt, at i følge pressen er deltagelse i reeksaminer generelt er steget med 100 %. Om det er en tendens der nu rammer Tandlægestudiet er svært at sige. I det hele taget forventes det, at fremdriftsreformen giver øget reeksamens deltagelse.

Studienævnet er bekymret over at dumpeprocenten i Parodontologi over 2 år er steget fra 9,8 % i 2013 til 30,9 % i 2015.

I Oral Histologi vælger en del studerende at udeblive fra reeksamen. Således har 16 brugt 2 eksamensforsøg hvoraf kun 1 har bestået. Om dette skyldes, at nogen er droppet ud af studiet vides på nuværende tidspunkt ikke.

Studienævnet vil gerne have punktet på igen ved næste studienævnsmøde, hvor det uddybes hvad grunden til dumpeprocenten i Parodontologi, Oral Histologi, Fysiologi og Mikrobiologi kan være.

**Ad pkt. 4** Personsag

Ansøgningen omhandlede dispensation fra progressionskravet og om, at starte på Kliniske Fag FK5, på trods af en ikke bestået Patologisk Anatomi på 4. semester.

Ifølge studieordningen og progressionskravet skal ”Alle kursusattester og prøver hørende til 1. – 4. semester skal være bestået for at kunne blive tilmeldt og dermed deltage i den kliniske undervisning på 5. semester.”

Studielederen ønskede en bekræftelse på, at det nye studienævn vurderer at progressionskravet mellem 4. og 5. semester fastholdes. Et enigt studienævn tilkendegav, at der ikke gives dispensation fra progressionskravet, på baggrund af en dumpet prøve eller kursusattest hørende til 1. – 4. semester.

**Ad pkt. 5** Ændring af eksamensform

Fagansvarlig for undervisningen i Oral Gerontologi har ansøgt om tilladelse til forsøgsvis i efteråret 2015, at ændre eksamensformen på baggrund af reduceret pensum samt ny undervisningsmetode, der er lagt an som case- og opgavebaseret, og den studerende vil i højere grad lære at søge information på nettet. For således at opretholde alignment mellem undervisning og eksamensform, ønskes eksamensformen ændret til 4 timers skriftlig eksamen med brug af alle hjælpemidler – inkl. egen pc. Bedømmelsen er uændret. Eksamen vil bestå af 2 hovedopgaver, som maksimalt må fylde 3 sider, og opgaven afleveres digitalt.

Studienævnet godkendte ændringen, dog med undtagelse af prøvens varighed, der bliver sat til 3. timer, idet det skønnes, at med reduceret pensum og alle hjælpemidler, er 4 timer for lang tid.

**Ad pkt. 6** Undervisningsevaluering efteråret **2014**

Punktet udsættes til næste møde.

**Ad pkt. 7** Eventuelt

Irene Dige tager forbehold overfor den nye evalueringsform , AU fremover vil have Institutterne til at følge. Evalueringerne består nu af obligatoriske spørgsmål og spørgsmål, man kan vælge fra en liste. Det er ikke længere muligt, at stille egne spørgsmål. Irene Dige frygter, at underviserne og studienævnet ikke længere kan bruge evalueringerne til at forbedre undervisningen.

Evalueringsrapporterne fra de studerende og eksaminatorer i Odontologisk Klinik er lige kommet og tages på som et særskilt punkt på næste møde.

GS/EK 09.10. 2015